Vo svojom videopríhovore, zverejnenom v nedeľu ráno na sociálnej sieti Facebook, Márki-Zay na voličov apeloval, aby nehlasovali za vládu premiéra Viktora Orbána. "Poďme voliť lepší svet, šťastné Maďarsko," povedal vo videu nakrútenom v mestečku Hódmezővásárhely na juhovýchode Maďarska, kde je od roku 2018 primátorom.
Opozičný líder po odvolení vo volebnom okrsku základnej školy na Námestí sv. Štefana, kam prišiel v sprievode svojej rodiny, novinárom povedal, že v Maďarsku nie je demokracia a ani voľby nie sú úplne korektné, ale iba takto je možné zvrhnúť najskorumpovanejšiu vládu v 1000-ročných maďarských dejinách. Podľa spravodajského servera mfor.hu Márki-Zay k otázke prvých krokov vlády v prípade víťazstva opozície povedal, že Maďarsko by sa pripojilo k Európskej prokuratúre (EPPO), "aby všetci kriminálnici išli do väzenia a aby v Maďarsku nezostala korupcia bez následkov".
Agentúra DPA pripomenula, že Márki-Zay vedie alianciu šiestich opozičných subjektov. Toto zoskupenie ľavicových, zelených, liberálnych a pravicových konzervatívnych strán chce optimalizovať svoje šance na porážku Orbána. Prieskumy verejnej mienky nedávno označili, že Orbánova pravicovo-nacionalistická strana Fidesz vedie pred opozičnou alianciou len o niekoľko percentuálnych bodov, dodala DPA.
Aj z výsledkov prieskumu inštitútu Závecz Research, ktoré v pondelok zverejnil spravodajský server Telex.hu, vyplynulo, že vládnu stranu Fidesz necelý týždeň pred parlamentnými voľbami preferovalo 41 percent voličov, kým opozičné zoskupenie V jednote za Maďarsko by volilo 39 percent voličov.